ใครสู้ใครในศึกเลือกตั้ง
การเลือกตั้งใหญ่ที่จะมีในต้นปีหน้า นักวิเคราะห์การเมืองอาจมองแตกต่างกันไป บางคนมองว่าเป็นการต่อสู้ระหว่างกลุ่มพรรคการเมืองสองกลุ่มใหญ่ ได้แก่กลุ่มพรรคที่เรียกตัวเองว่าฝ่ายประชาธิปไตย มีพรรคเพื่อไทยเป็นแกนกลาง และกลุ่มพรรคที่สนับสนุนการสืบทอดอำนาจ คสช. และ พล.อ.ประยุทธ์ จันทร์โอชา เป็นนายกรัฐมนตรี มีพรรคพลังประชารัฐเป็นแกนนำ,แต่นายอภิสิทธิ์ เวชชาชีวะ ผู้สมัครหัวหน้าพรรคประชาธิปัตย์ อาจเห็นต่างเพราะเคยให้สัมภาษณ์สื่อว่าเป็นการต่อสู้ของสามฝ่าย คือฝ่ายสนับสนุนและต่อต้าน คสช. กับพรรคประชาธิปัตย์เป็นทางเลือกที่สาม แต่นักวิเคราะห์การเมืองบางส่วน มองว่าพรรคประชาธิปัตย์มีแนวโน้มที่อาจจับมือจัดตั้งรัฐบาลกับพรรคพลังประชารัฐ เพราะว่าประชาธิปัตย์ยัง แทงกั๊ก,แต่การแบ่งกลุ่มพรรคการเมืองเป็นสามกลุ่มก็ยังไม่พอ เพราะยังมีกลุ่มพรรคขนาดเล็กและขนาดกลางกลุ่มหนึ่ง ส่วนใหญ่เป็นนักการเมืองมืออาชีพ ไม่ได้มุ่งหวังจะชนะเลือกตั้ง และเป็นแกนนำรัฐบาล เพียงแต่ให้ได้ ส.ส.จำนวนมากพอสมควร เพื่อให้มีอำนาจต่อรองในการจัดตั้งรัฐบาลผสม เป็นกลุ่มที่พร้อมจับมือกับทุกพรรคฝ่าย ขอเพียงแต่ให้ได้ร่วมรัฐบาล,การแบ่งกลุ่มพรรคการเมืองออกเป็นฝ่ายประชาธิปไตยกับฝ่ายตรงกันข้ามก็อาจไม่เป็นธรรม เพราะทุกพรรคที่ลงสนามเลือกตั้ง ล้วนแต่อ้างว่าเป็นฝ่ายประชาธิปไตย ไม่มีใครอ้างเป็นพรรคเผด็จการ และการที่คุยว่าพรรคเพื่อไทยกับพันธมิตร จะกวาดที่นั่งในสภาถึง 300 ที่นั่ง แสดงว่าจะเหลือไว้ให้พรรคอื่นๆนับร้อยพรรค แค่พรรคละ 2 ที่นั่ง,พรรคที่อ้างตัวเป็นฝ่ายประชาธิปไตย ต้องพิสูจน์ให้เห็นชัดเจนว่าเป็นประชาธิปไตยแท้ ทั้งด้านวาทะและการปฏิบัติ ไม่ใช่เป็นประชาธิปไตยเพราะต่อต้าน คสช. หรือเพราะมาจากเลือกตั้ง แต่ภายในพรรคเป็นระบบที่มีนายทุนเป็นเจ้าของพรรค เป็นผู้บงการอยู่หลังม่าน เป็นผู้กำหนดนโยบายพรรค และการส่งผู้สมัคร ส.ส. ส่วน ส.ส.มีสถานะเป็นเพียงพนักงานพรรค,พรรคการเมืองฝ่ายประชาธิปไตย จะต้องปกป้องระบบการตรวจสอบและถ่วงดุลอำนาจ เสาหลักหนึ่งของระบอบประชาธิปไตย ไม่เข้าไปแทรกแซงหรือครอบงำ ในการปฏิบัติหน้าที่ขององค์กรตรวจสอบต่างๆ รวมทั้งองค์กรอิสระ เพราะการทำลายระบบตรวจสอบคือการทำลายระบอบประชาธิปไตย และส่งเสริมการทุจริตโกงกินโดยเสรี โดยไม่มีการตรวจสอบ,พรรคการเมืองที่อ้างว่าเป็นฝ่ายประชาธิปไตย จะต้องเริ่มต้นเป็นประชาธิปไตยตั้งแต่ภายในพรรค ต้องส่งเสริมการมีส่วนร่วมทางการเมืองของสมาชิกพรรคและประชาชนทั่วไป ให้มีความเป็นเจ้าของพรรค และเจ้าของระบอบการปกครอง จะต้องไม่เป็นประชาธิปไตยเพียงแค่เลือกตั้ง ต้องเป็นประชาธิปไตยที่ประชาชนศรัทธาและพร้อมที่จะปกป้อง.
การเลือกตั้งใหญ่ที่จะมีในต้นปีหน้า นักวิเคราะห์การเมืองอาจมองแตกต่างกันไป บางคนมองว่าเป็นการต่อสู้ระหว่างกลุ่มพรรคการเมือง 
เลือกตั้ง,พลังประชารัฐ,เพื่อไทย,ประชาธิปัตย์,บทบรรณาธิการ